**N**a podlagi Odloka o spremembah in dopolnitvah Odloka o ustanovitvi javnega zavoda Zavod za šport, kulturo, turizem in mladino Novo mesto (DUL, št. 11/20) in 10. člena Statuta Zavoda za šport, kulturo, turizem in mladino Novo mesto (354/21) objavljamo

**ponovni javni poziv za sestavo strokovnega sveta Zavoda Novo mesto s področja turizma**

1. **Predmet poziva**

Strokovni svet ima osem članov, in sicer dva člana s področja športa, dva člana s področja kulture, dva člana s področja turizma in dva člana s področja mladine. Člani strokovnega sveta so posamezniki, ki s svojimi strokovnimi izkušnjami prispevajo k boljšemu delovanju zavoda. En član s področja kulture je obvezno izvoljen izmed zaposlenih na področju kulture.

Člane strokovnega sveta s področja turizma predlagajo društva oziroma druge organizacije, ki imajo sedež v Mestni občini Novo mesto in katerih status izkazuje delovanje v javnem interesu na področju turizma oziroma so člani Turistične zveze Slovenije.

Strokovni svet iz svojih pristojnosti opravlja naslednje naloge:

* obravnava vprašanja s področja strokovnega dela zavoda in daje mnenja, predloge in pobude za reševanje teh vprašanj,
* sodeluje pri pripravi strateškega načrta in programa dela zavoda,
* daje predhodno mnenje k zavodski kolektivni pogodbi, če jo zavod ima,
* daje predhodno mnenje ustanoviteljici k imenovanju in razrešitvi direktorja javnega zavoda,
* daje druge pobude in predloge v zvezi z delovanjem javnega zavoda.

1. **Rok in način oddaje vloge**

Predlagatelji lahko kandidate sporočijo v roku 15 dni od objave javnega poziva, in sicer v zapečateni ovojnici s priporočeno pošiljko preko pošte ali z osebno oddano vlogo na naslov:

**Zavod Novo mesto**

**Novi trg 5**

**8000 Novo mesto**

najkasneje do **petka,** **22. 4. 2022**,

z obveznimi pripisi:

* navedba predlagatelja (naziv in polni naslov)
* navedba kandidata, z imenom, priimkom in naslovom,
* navedba Zavoda Novo mesto (naziv in polni naslov)
* dokazilo, da predlagatelj deluje v javnem interesu na področju turizma ali je član Turistične zveze Slovenije
* navedba »vloga za javni poziv za sestavo strokovnega sveta – ne odpiraj”

Prispele vloge bodo sprejete kot pravočasno prispele, če bodo zadnji dan roka za oddajo oddane na pošti s priporočeno pošiljko ali do 12:00 ure osebno oddane na sedežu Zavoda Novo mesto.

**3. Postopek obravnave vlog**

Komisija Zavoda Novo mesto najkasneje v roku 5 (petih) dni po končanem roku odpre pravočasno prejete vloge na javni poziv in ugotovi, ali vloge izpolnjujejo pogoje. O prejetih vlogah razpisna komisija izdela zapisnik. Nepravočasno prejete, nepopolne in nerazumljive vloge razpisna komisija s sklepom zavrže. Popolne vloge v obliki zapisnika komisija posreduje članom Sveta Zavoda Novo mesto, ki v roku 15 dni imenujejo 8 članov strokovnega sveta Zavoda Novo mesto. Imenovanje članov strokovnega sveta Zavoda Novo mesto se najkasneje v roku 3 (treh) dni, objavi na spletni strani Zavoda Novo mesto. Na odločitev Sveta Zavoda Novo mesto je dovoljena pritožba v roku 15 dni od objave. O pritožbah odloči posebna komisija, v roku 30 dni.

Novo mesto, 7. 4. 2022

Št. objave: 0386-0010/2022

Aleš Makovac

direktor